CELEX: 32021R1763
Language: sl
Date: 2021-10-06 00:00:00
Title: Izvedbena uredba Komisije (EU) 2021/1763 z dne 6. oktobra 2021 o spremembi Izvedbene uredbe (EU) 2020/600 glede odstopanj od Izvedbene uredbe (EU) 2016/1150 za odpravo krize zaradi pandemije COVID-19 v vinskem sektorju

7.10.2021   
               
               
                  SL
               
               
                  Uradni list Evropske unije
               
               
                  L 355/3
               
            
         IZVEDBENA UREDBA KOMISIJE (EU) 2021/1763
         z dne 6. oktobra 2021
         o spremembi Izvedbene uredbe (EU) 2020/600 glede odstopanj od Izvedbene uredbe (EU) 2016/1150 za odpravo krize zaradi pandemije COVID-19 v vinskem sektorju
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 54, točke (a), (b) in (e), Uredbe,
         ob upoštevanju naslednjega:
         
                     (1)
                  
                  
                     Z Izvedbeno uredbo Komisije (EU) 2020/600 (2) so bila uvedena številna odstopanja od obstoječih pravil, med drugim od Izvedbene uredbe Komisije (EU) 2016/1150 (3) v vinskem sektorju, katerih namen je proizvajalcem vina zagotoviti pomoč in jim pomagati pri obvladovanju posledic pandemije COVID-19. Vendar na trgu z vinom kljub koristnosti teh ukrepov ni bilo mogoče ponovno vzpostaviti ravnovesja med ponudbo in povpraševanjem.
                  
               
                     (2)
                  
                  
                     Pandemija COVID-19 ni pod nadzorom. Kampanje cepljenja v nekaterih regijah Unije in po svetu so nezadostne, omejitve gibanja in ukrepi socialnega distanciranja pa se v večini držav še vedno izvajajo. Ti ukrepi še naprej vključujejo omejitve glede potovanj, velikosti družabnih srečanj, zasebnih zabav, javnih dogodkov ter glede možnosti uživanja hrane in pijače zunaj doma. Te omejitve povzročajo nadaljnje zmanjšanje potrošnje vina v Uniji, večje zaloge in na splošno motnje na trgu. V nekaterih državah članicah je ena tretjina potrošnje vina povezana s turizmom. Zato se potrošnja vina še naprej zmanjšuje, zaloge pa ostajajo velike. Ti učinki pandemije so imeli skupaj s tarifami, ki so jih uvedle ZDA, in zmrzaljo v Evropi v aprilu 2021 hud negativen vpliv na dohodek proizvajalcev vina v Uniji. Ocenjuje se, da je kombinacija vseh teh dejavnikov prihodke vinskega sektorja Unije v povprečju zmanjšala za 15 do 20 %, pri čemer so nekatera podjetja poročala o izgubah do 40 %.
                  
               
                     (3)
                  
                  
                     Negotovost glede trajanja krize, ki ga je zaradi hitre spremenljivosti virusa težko predvideti, še dodatno poglablja že obstoječo motnjo na trgu vina v Uniji. To pomeni, da bo okrevanje sektorja trajalo dlje, kot je bilo predvideno v začetku leta 2021. Posledično je vinskemu sektorju Unije primerno še naprej nuditi začasno in izjemno podporo v izogib povečanju števila bankrotov, o katerem so poročali.
                  
               
                     (4)
                  
                  
                     Nadaljnje izvajanje ukrepov za obvladovanje krize v vinskem sektorju Unije, ki so bili uvedeni z Izvedbeno uredbo (EU) 2020/600 in pozneje spremenjeni z Izvedbeno uredbo Komisije (EU) 2021/78 (4), se šteje za bistveno, da se državam članicam in izvajalcem dejavnosti omogoči potrebna prožnost za izvajanje podpornih programov za vinski sektor Unije. Države članice so se lahko zlasti zaradi možnosti, da po potrebi med letom spremenijo svoje nacionalne programe, hitro odzvale na izjemne okoliščine v zadnjih mesecih in predložile spremembe svojih podpornih programov takoj, ko se je to zdelo potrebno. Zaradi te prožnosti so lahko uvedle nove ukrepe, optimizirale že obstoječe ukrepe ter ukrepe pogosteje in po potrebi prilagodile, pri čemer so upoštevale hitro spreminjajoče se razmere na trgu. Poleg tega je prožnost, uvedena za izvajanje ukrepa zelene trgatve, izvajalcem dejavnosti omogočila čas, potreben za načrtovanje ukrepa in iskanje potrebne delovne sile za delovanje v težkih razmerah, ki so posledica pandemije COVID-19.
                  
               
                     (5)
                  
                  
                     Ker naj bi se pandemija COVID-19 nadaljevala tudi po koncu leta 2021, torej v znatnem delu proračunskega leta 2022, bi bilo treba podaljšati uporabo ukrepov iz člena 2 Izvedbene uredbe (EU) 2020/600 za obdobje proračunskega leta 2022. Ker pa se ukrepi iz členov 3 in 4 Delegirane uredbe Komisije (EU) 2020/592 (5) lahko financirajo le iz podpornih programov v vinskem sektorju v proračunskih letih 2020 in 2021, se podaljšanje uporabe ne bi smelo uporabljati za navedene ukrepe.
                  
               
                     (6)
                  
                  
                     Izvedbeno uredbo (EU) 2020/600 bi bilo zato treba ustrezno spremeniti.
                  
               
                     (7)
                  
                  
                     Za zagotovitev kontinuitete med proračunskima letoma 2021 in 2022 bi morala ta uredba začeti veljati tretji dan po objavi v Uradnem listu Evropske unije in se uporabljati od 16. oktobra 2021.
                  
               
                     (8)
                  
                  
                     Ukrepi iz te uredbe so v skladu z mnenjem Odbora za skupno ureditev kmetijskih trgov –
                  
               SPREJELA NASLEDNJO UREDBO:
         
            Člen 1
            Spremembi Izvedbene uredbe (EU) 2020/600
            Člen 2 Izvedbene uredbe (EU) 2020/600 se spremeni:
            
                        (1)
                     
                     
                        odstavek 1 se nadomesti z naslednjim:
                        
                           „1.   Z odstopanjem od člena 2(1) Izvedbene uredbe (EU) 2016/1150 lahko države članice za ukrepe iz člena 45(1), točka (a), in členov 46 do 52 Uredbe (EU) št. 1308/2013 ter členov 3 in 4 Delegirane uredbe Komisije (EU) 2020/592 (*1), kadar je to potrebno v proračunskih letih 2020 in 2021, vendar najpozneje do 15. oktobra 2021, spremenijo svoje nacionalne podporne programe v vinskem sektorju, kot je določeno v členu 41(5) Uredbe (EU) št. 1308/2013.
                           Države članice lahko takšne spremembe uvedejo v svoje nacionalne programe podpore tudi v proračunskem letu 2022, vendar najpozneje do 15. oktobra 2022, in le v zvezi z ukrepi iz člena 45(1), točka (a), in členi 46 do 52 Uredbe (EU) št. 1308/2013.
                        
                        
                           (*1)  Delegirana uredba Komisije (EU) 2020/592 z dne 30. aprila 2020 o začasnih izjemnih ukrepih, ki odstopajo od nekaterih določb Uredbe (EU) št. 1308/2013 Evropskega parlamenta in Sveta, za odpravo motenj na trgu v sektorju sadja in zelenjave ter vinskem sektorju zaradi pandemije COVID-19 in ukrepov v zvezi z njo (UL L 140, 4.5.2020, str. 6).“;"
                        
                     
                  
                        (2)
                     
                     
                        v odstavku 2 se uvodni stavek nadomesti z naslednjim:
                        
                           „2.   Z odstopanjem od člena 8 Izvedbene uredbe (EU) 2016/1150 lahko države članice v proračunskih letih 2020, 2021 in 2022:“.
                        
                     
                  
         
            Člen 2
            Začetek veljavnosti in uporaba
            Ta uredba začne veljati tretji dan po objavi v Uradnem listu Evropske unije.
            Uporablja se od 16. oktobra 2021.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 6. oktobra 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 347, 20.12.2013, str. 671.
         
            (2)  Izvedbena uredba Komisije (EU) 2020/600 z dne 30. aprila 2020 o odstopanju od Izvedbene uredbe (EU) 2017/892, Izvedbene uredbe (EU) 2016/1150, Izvedbene uredbe (EU) št. 615/2014, Izvedbene uredbe (EU) 2015/1368 in Izvedbene uredbe (EU) 2017/39 glede nekaterih ukrepov proti krizi zaradi pandemije COVID-19 (UL L 140, 4.5.2020, str. 40).
         
            (3)  Izvedbena uredba Komisije (EU) 2016/1150 z dne 15. aprila 2016 o določitvi pravil za uporabo Uredbe (EU) št. 1308/2013 Evropskega parlamenta in Sveta glede nacionalnih podpornih programov v vinskem sektorju (UL L 190, 15.7.2016, str. 23).
         
            (4)  Izvedbena uredba Komisije (EU) 2021/78 z dne 27. januarja 2021 o spremembi Izvedbene uredbe (EU) 2020/600 o odstopanju od Izvedbene uredbe (EU) 2017/892, Izvedbene uredbe (EU) 2016/1150, Izvedbene uredbe (EU) št. 615/2014, Izvedbene uredbe (EU) 2015/1368 in Izvedbene uredbe (EU) 2017/39 glede nekaterih ukrepov proti krizi zaradi pandemije COVID-19 (UL L 29, 28.1.2021, str. 5).
         
            (5)  Delegirana uredba Komisije (EU) 2020/592 z dne 30. aprila 2020 o začasnih izjemnih ukrepih, ki odstopajo od nekaterih določb Uredbe (EU) št. 1308/2013 Evropskega parlamenta in Sveta, za odpravo motenj na trgu v sektorju sadja in zelenjave ter vinskem sektorju zaradi pandemije COVID-19 in ukrepov v zvezi z njo (UL L 140, 4.5.2020, str. 6).